
In memoriam Creu Casas i Sicart 
(Barcelona, 1913- Bellaterra, 2007) 


El 20 de maig de l'any passat va morir Creu Casas i Sicart a la edat de 94 anys, un dels 
referents més actius, lúcids i admirats de la briologia espanyola de tots els temps. La Dra. 
Casas. com era unànimement coneguda en el camp acadèmic, es va llicenciar en farmàcia 
a la Universitat de Barcelona i poc temps després es doctorà amb un estudi exhaustiu 
sobre les briòfites de la muntanya de Montserrat. Des d'aleshores les briòfites constitui- 
ren el seu món predilecte de recerca, tot i que tenia una vasta cultura botànica amb la que 
sorprenia als alumnes quan feien expedicions al camp. La seva excellent formació botà- 
nica va fer que acadèmicament se'n encarregà de la docència de diverses disciplines. Així, 
fou professora adjunta de fanerogàmia a la Facultat de Farmàcia de la Universitat de 
Barcelona, del 1949 al 1967, i agregada de fitogeografia a la Facultat de Biologia de la 
mateixa Universitat, del 1967 al 1971. En la seva darrera etapa activa com a docent, ocupà 
la càtedra de Botànica a la Facultat de Ciències de la Universitat Autònoma de Barcelona 
del 1971 al 1983. La seva retirada del món actiu universitari va anar acompanyada per la 
seva acreditació com a professora emèrita de la mateixa universitat. Era membre numerà- 
ria de la Reial Acadèmia de Farmàcia de Catalunya, membre de l'Institut d'Estudis 
Catalans (IEC), de la Societat Catalana de Biologia i de la Institució Catalana d'Història 
Natural. Creu Casas va ingressar a l'acadèmia catalana de les ciències i les humanitats el 
1978, essent la primera dona que s'incorporà com a membre de ple dret a l'Institut 
d'Estudis Catalans, per mitjà de la Secció de Ciències Biològiques. Entre altres distin- 
cions. Creu Casas va rebre la Medalla Narcís Monturiol de la Generalitat de Catalunya 
(1983), el Premi Fundació Catalana per a la Recerca (2002) i el Premi Crítica Serra d'Or 
(2002). Al llarg de la seva prolífica vida científica dedicada gairebé en exclusiva a la brio- 
logia, Creu Casas va contribuir notablement a l'enriquiment del catàleg florístic de 
Balears. Sols va explorar personalment Mallorca i, amb particular, els indrets més ombrí- 
vols de la part central de la Serra de Tramuntana. Però prengué contacte amb les molses i 
hepàtiques de Menorca, Eivissa i Formentera amb l'estudi dels materials que foren 
recol-lectats per collegues, coneguts i familiars i que ella estudiava amb la mateixa devo- 
ció com si haguessin estat recollits per ella mateixa. Va tenir el privilegi de conèixer la 
Mallorca dels anys 50 i l'encís pel nostre territori i per la preservació dels seu esser vius 

va ser constant al llarg de la seva trajectòria. Fins i tot en els darrers moments de la seva 
vida, quan va saber de la troballa de Plagiochasma appendiculatum al Torrent del Guix 
(Mallorca), va anar al despatx de L. Sáez (Universitat Autònoma) per a que li mostrés 
fotografies de l'hàbitat i s'interessà per si la espècie estava amenaçada per algun tipus 
d'activitat que la pogués malmenar (L. Sáez, com. pers.). Les troballes de Creu Casas 
constituiren unes sòlides bases sobre les que posteriorment s'ha anant incrementant i 
polint el catàleg baleàric de molses, hepàtiques i antocerotes. La Dra. Casas tenia sempre 
un tracte afable i respectuós amb els novells briòlegs que, com jo als 80, cercàvem el seu 
magisteri en els innumerables dubtes que ens sorgien contínuament quan començàvem a 
descobrir la diversitat briològica de Balears. La seva saviesa, immensa, sols era compara- 
ble a la seva humilitat, que demostrava sempre i amb tots, i que contribuia a engrandir 
cada vegada més el seu lideratge, moral i científic, en la briologia espanyola. El despatx 
de la Dra. Casas a la Universitat Autònoma era el punt focal en el que els briòlegs d'ales- 
hores anàvem de peregrinatge. Tant se val que fos una mostra que se'ns resistia a la deter- 
minació, una referència bibliogràfica impossible de trobar als cercles no briològics, o una 
consulta a l'herbari (aquest herbari es va iniciar a l'any 1971 per Creu Casas i ha esde- 
vingut l'herbari més complert per enfrontar-se a la recerca briològica de la península 
Ibèrica i de les Illes Balears). Allà, sempre amb un càlid somriure d'acollida, començava 
el ritual més encisador que un pot recordar: la Dra. Casas parlava de molses mentre com- 
partia el seu coneixement i les savieses que la edat anava acumulant amb un entusiasme 
contagiós. Fa tres anys ens trobarem de nou a Lleida, a la reunió del jurat del premi Pius 
Font i Quer, 20 anys després del darrer encontre. A la pregunta de "Me coneix, Dra. Casas 
P" me contestà amb la seva fina ironia que el temps no havia pogut apagar: “Qui podria 
no enrecordar-se d'en Rosselló 2" El temps havia estat el seu més ferm aliat i sols la 
presència d'un bastó capgirava els records que d'ella tenia. El seu raonament lúcid, el seu 
ànim i entusiasme excepcional per la feina, la il'lusió amb la que parlava de les seves tro- 
balles i de les properes obres de síntesis, que ja han vist la llum, i que coronarien la seva 
vida científica (Flora dels briòfits dels Paisos Catalans), no deixaven entreveure en cap 
moment que havia arribat als 91 anys. Intuia que ja li quedaven pocs anys de vida, però 
els que l'hem tinguda com a mestre sabíem que en això era l'única cosa en que s'equivo- 
cava. La seva obra, més de dues-centes publicacions en briologia que va escriure, i els 
records que la seva persona, com a professora i científica, ens ha deixat com exemple 
d'honestedat, humilitat, integritat i saviesa són fidel testimoni de que la Dra. Casas enca- 
ra està present en alguns de nosaltres. I ho estarà per molts d'anys més. 


Josep A. Rosselló 
Jardí Botànic 
Universitat de València 

